น้ำมันดิบปิดร่วง ตลาดวิตกอิหร่านเพิ่มการส่งออก
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงเมื่อคืนนี้ (15 ม.ค.) โดยสัญญาน้ำมันดิ่งลงหลุดจากระดับ 30 ดอลลาร์/บาร์เรล เนื่องจากความวิตกกังวลเกี่ยวกับภาวะน้ำมันล้นตลาด หลังจากมีรายงานว่าอิหร่านเตรียมส่งออกน้ำมันเพิ่มขึ้น และความเป็นไปได้ที่ว่าชาติมหาอำนาจอาจยกเลิกมาตรการคว่ำบาตรต่ออิหร่านโดยสิ้นเชิงภายในอีกไม่กี่วันนี้
16 ม.ค. 2559

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนก.พ.ร่วงลง 1.78 ดอลลาร์ หรือ 5.7% ปิดที่ 29.42 ดอลลาร์/บาร์เรล ส่วนสัญญาน้ำมันดิบเบรนท์ (BRENT) ส่งมอบเดือนมี.ค.ที่ตลาดลอนดอน ลดลง 1.94 ดอลลาร์ หรือ 6.3% ปิดที่ 28.94 ดอลลาร์/บาร์เรล
ภาวะการซื้อขายในตลาดน้ำมันยังคงได้รับแรงกดดันจากความวิตกกังวลเกี่ยวกับภาวะอุปทานน้ำมันที่สูงเกินไป หลังจากมีรายงานว่าอิหร่านเตรียมส่งออกน้ำมัน รวมทั้งความเป็นไปได้ที่ว่าชาติมหาอำนาจอาจยกเลิกมาตรการคว่ำบาตรต่ออิหร่านโดยสิ้นเชิงภายในอีกไม่กี่วันนี้
สำนักงานพลังงานปรมาณูสากล (IAEA) ซึ่งเป็นหน่วยงานด้านนิวเคลียร์ขององค์การสหประชาชาติ (UN) เตรียมประกาศรับรองว่าอิหร่านได้ยุติโครงการนิวเคลียร์แล้วตามที่ได้ทำข้อตกลงกับชาติมหาอำนาจ ซึ่งจะเป็นการปูทางให้มีการยกเลิกมาตรการคว่ำบาตร และทำให้อิหร่านสามารถส่งออกน้ำมันในตลาดโลก ด้านอิหร่านระบุว่าจะส่งออกน้ำมันเพิ่มขึ้นราว 1 ล้านบาร์เรล/วันภายในเวลา 6 เดือนหลังจากมีการยกเลิกมาตรการคว่ำบาตร
ขณะที่นักวิเคราะห์จากคอมเมิร์ซ แบงก์ คาดการณ์ว่า ราคาน้ำมันอาจดิ่งลงในระยะใกล้ จากการที่อิหร่านกลับมาส่งออกน้ำมันในตลาด หลังมีการยกเลิกมาตรการคว่ำบาตร ซึ่งจะทำให้ราคาร่วงลงแตะ 25 ดอลลาร์/บาร์เรล แต่จะไม่ต่ำกว่านี้มากนัก กลุ่มประเทศผู้ส่งออกน้ำมัน (OPEC) เปิดเผยว่า ราคาเฉลี่ยของตะกร้าน้ำมันดิบอ้างอิงของโอเปกดิ่งลงแตะ 25 ดอลลาร์/บาร์เรลเมื่อวานนี้
ทั้งนี้ ตะกร้าน้ำมันดิบอ้างอิงของโอเปกประกอบด้วยน้ำมันดิบจาก 13 ชาติสมาชิก ซึ่งได้แก่ Saharan Blend (อัลจีเรีย), Girassol (อังโกลา), Oriente (เอกวาดอร์), Minas (อินโดนีเซีย), Iran Heavy (อิหร่าน), Basra Light (อิรัก), Kuwait Export (คูเวต), Es Sider (ลิเบีย), Bonny Light (ไนจีเรีย), Qatar Marine (กาตาร์), Arab Light (ซาอุดิ อาระเบีย), Murban (สหรัฐอาหรับเอมิเรตส์) และ Merey (เวเนซุเอลา)